Miné de Klerk van Hoërskool Goudveld vertel haar suksesverhaal - Schools That Rock
Miné de Klerk van Hoërskool Goudveld vertel haar suksesverhaal
My passie, my liefde, my lewe, atletiek…
Atletiek het nog altyd 'n groot rol in my lewe gespeel en dit groei elke jaar 'n bietjie meer. Ek het in Gr 7 Goudveld-Hoërskool gekies omdat ek geglo het dat hulle my belange op die hart sal dra en ek is nog nie een oomblik spyt nie. My heel eerste atletiekjaar in die hoërskool was nou nie juis soos was ek dit in my verbeelding gesien het nie. Die eerste struikelblok was op Interhoër in 2017 toe ek en Bianca gediskwalifiseer is omdat ons "laat" was. Ons kon natuurlik nie deelneem nie, maar na 'n lang "geveg" is ons deur na die Suid-Afrikaanse Kampioenskappe in Durban. Ons het eers om middernag deelgeneem aan die diskus item, maar ek kan sê dat ek daardie jaar altyd sal onthou.
Gr 9 was beslis 'n hoogtepunt in my hoërskoolloopbaan. Ek het op elke byeenkoms waaraan ek deelgeneem het, die rekord in gewigstoot verbeter. Op die SA- Kampioenskappe in Potchefstroom in 2018 het ek die rekordboeke herskryf nadat ek die gewigstootrekord van 15.76m na 16.03m verbeter het asook die diskusrekord van 43.35m na 45.08m.
My Gr 10 jaar was my "babajaar" in die 0/17 ouderdomsgroep. Ek het die hele jaar 0/16 deelgeneem tot op SA's waar ek 0/17 moes deelneem. Daar het ek 'n tweede plek in die gewigstoot gekry met 'n afstand van 17.05m en 'n derde plek in die diskus met 43.86m. Daardie jaar het ek ook vir die eerste keer aan ASA deelgeneem. ASA is die byeenkoms waaraan jy deelneem om vir 'n nasionale span te kwalifiseer. Op hierdie byeenkoms het ek 17.08m gestoot en 'n 2de plek verower. Tot my verbasing is ek gekies vir die Suid-Afrikaanse span wat aan die "African Youth and Junior Championship" in die Ivoorkus gaan deelneem het. Daar het ek 'n silwer medalje in die gewigstoot en 'n 4de plek in die diskus behaal. Dit was eerlikwaar 'n groot voorreg om my land te verteenwoordig op internasionale vlak.
Gr 11 het nie juis uitgedraai soos wat ons beplan het nie. Op interhoër in 2020 het ek 'n afstand van 18.34m gestoot en dit het my eerste op die wêreldranglys geplaas. Kort na Interhoër word ons as gevolg van Covid met inperking vasgepen met geen byeenkomste in sig nie. Om eerlik te wees, was die inperking die beste ding wat met my atletiek kon gebeur. Deur die hele inperkingstyd het ek en my pa aan my tegniek gewerk en kon ons die meeste van my foute uitskakel. Ek kon voluit in die gym by ons huis oefen en ekstra oefeninge doen. Daar was darem 'n paar virtuele byeenkomste waaraan ek kon deelneem vir 'n bietjie kompetisie.
Ek het my matriekjaar binnegegaan met die hoop op 'n paar byeenkomste. Op 16 Februarie 2021 was die heel eerste byeenkoms in Potchefstroom waar ek vir die eerste keer amptelik met die 4kg gewig deelgeneem het. Daar het ek 'n afstand van 17.55m gestoot en beklee tans die eerste plek op die wêreldranglys. My doelwit vir hierdie jaar is om aan die Junior Wêreldkampioenskappe in Kenya deel te neem.
Niks van hierdie sou moontlik gewees het sonder Liewe Jesus se genade, my ouers en afrigter se ondersteuning nie.
Volgende jaar gaan ek studier aan die Universiteit of Oregon in Eugene, Amerika. Ek het 'n studie- en sportbeurs gekry en daarom gaan ek my toekoms met 'n glimlag tegemoet en gaan ek "Human Physiology" studeer en my bes doen om my sportprestasies nog verder uit te brei.